**E L Ő T E R J E S Z T É S**

**Szombathely Megyei Jogú Város Közgyűlésének 2020. június havi rendes ülésére**

**Javaslat a bölcsődei feladatok ellátására kötött megállapodásokkal kapcsolatos döntések meghozatalára**

Szombathely Megyei Jogú Város Önkormányzata 7 településsel (Gencsapáti, Torony, Sé, Vép, Ják, Ramocsa, Nárai) kötött a gyermekek bölcsődei ellátására vonatkozó megállapodást. A hozzájárulás összege a vidéki önkormányzatok tekintetében egységesen kiszámított, egy gyermek teljes bekerülési díjának összegéből, a normatívával csökkentett összeg napi térítési díja került meghatározásra, amely évente felülvizsgálásra kerül. A települések nem a normatívával csökkentett teljes napi díjat fizetik meg, hanem az önkormányzat által megállapított kedvezményes összeget. Tavalyi évben a Közgyűlés a 346/2019. Kgy. számú határozatában megállapította, hogy a hozzájárulás összege 2.706,- Ft/nap/gyermek.

Az érintett településekkel történt egyeztetések alapján javasolt, hogy a 2020. július 1. – 2021. június 30. közötti időszakra fizetendő hozzájárulás 3.000,- Ft/nap/gyermek összegben kerüljön meghatározásra. Az emelést az indokolja, hogy egy gyermek ellátásának tényleges költsége 3.725,- Ft/nap. A fennmaradó részt Szombathely Megyei Jogú Város Önkormányzata egészíti ki, a kistelepülések terheinek csökkentése érdekében.

A fentiek értelmében a településekkel kötött megállapodások 16. pontja 2020. július 1. napjával az alábbiak szerint módosul:

„A Felek megállapodnak abban, hogy 2020. július 1. napjától 2021. június 30. napjáig a hozzájárulás összege 3.000,- Ft/nap/ gyermek.”

Ramocsa település polgármestere jelezte, hogy az 1 fő ramocsai gyermek 2020. szeptember 1. napjától óvodai ellátásban részesül, tehát 2020. augusztus 31. napjával a bölcsődei ellátás megszüntetését kéri.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2020. június** „ ”

 **/: Dr. Nemény András:/**

**HATÁROZATI JAVASLAT**

**……../2020. (VI.25.) Kgy. számú határozat**

1. Szombathely Megyei Jogú Város Közgyűlése a „Javaslat a bölcsődei feladatok ellátására kötött megállapodásokkal kapcsolatos döntések meghozatalára” című előterjesztést megtárgyalta. Szombathely Megyei Jogú Város Önkormányzata, valamint Gencsapáti, Torony, Sé, Vép, Ják, Ramocsa, Nárai települések önkormányzatai között megkötött bölcsődei feladatok ellátására vonatkozó feladat-ellátási megállapodások módosítását az előterjesztésben leírtak szerint, 2020. július 1. napjától 2021. június 30. napjáig 3.000,- Ft/nap/ gyermek összeggel jóváhagyja. Ramocsa Község önkormányzatával a feladat-ellátási megállapodást közös megegyezéssel 2020. augusztus 31. napjával megszünteti.
2. A Közgyűlés felhatalmazza a polgármestert az 1. pontban foglalt bölcsődei feladatok ellátására vonatkozó módosító, valamint Ramocsa Község tekintetében a megszüntető megállapodás aláírására.

**Felelősök:** Dr. Nemény András polgármester

 Dr. László Győző alpolgármester

 /a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője

Sebestyén Bianka, a Szombathelyi Egyesített Bölcsődei Intézmény vezetője /

**Határidő:** azonnal /az 1. pont vonatkozásában/

2020. július 15. /a 2. pont vonatkozásában/